Číža

Číža je potok na východnom Slovensku, v regióne Dolný Zemplín, preteká západnou časťou okresu Trebišov. Je to ľavostranný prítok Chlmca, meria 9,8 km a je tokom VII. rádu. Na dolnom toku napája Teplický rybník a vodnú nádrž Veľké Ozorovce.

Prameň 
Potok pramení v Slanských vrchoch na juhovýchodnom svahu Kapovne (703,8 m n. m.) v nadmorskej výške cca 460 m n. m.

Smer toku 
V pramennej oblasti tečie na krátkom úseku najprv na juhovýchod, následne pokračuje na juh. Medzi sútokom s prítokom spod Dlhého vrchu a Teplickým rybníkom tečie znovu na juhovýchod, odtiaľ k vodnej nádrži Veľké Ozorovce na východ. Pod priehradou už tečie len severojužným smerom.

Geomorfologické celky 
Slanské vrchy, podcelok Bogota
Východoslovenská pahorkatina, podcelok Podslanská pahorkatina

Prítoky 
pravostranné: prítok z juhovýchodného svahu Dlhého vrchu (576,9 m n. m.), krátky prítok (196,0 m n. m.) prameniaci severne od obce Zemplínska Teplica
ľavostranné: Kašín (163,3 m n. m.) a potok tečúci cez Veľké Ozorovce (ústi do vodnej nádrže Veľké Ozorovce)

Ústie 
Číža sa vlieva do Chlmca východne od obce Egreš v nadmorskej výške 134,3 m n. m.

Obce 
Potok nepreteká intravilánom žiadnej obce. Na hornom toku tečie cez katastrálne územie obce Zemplínska Teplica, následne je hraničným vodným tokom medzi obcami Veľké Ozorovce, Plechotice a Egreš.

Potoky na Slovensku
Povodie Ondavy
Vodné toky v okrese Trebišov